Drywers wil taxi’s los en busse bestuur | News24
Drywers wil taxi’s los en busse bestuur
Altesaam 31 taxibestuurders het hul leerlingrybewyse vir kode 14-voertuie by die Uitenhage- verkeersdepartement ontvang as deel van hul opleiding om bestuurders vir Nelson Mandelabaai se snelbusdiens te word. Hier is, van links, adv. Fezile Gaushe (voorsitter van die metro se bemagtigingskomitee vir die IPTS-projek), Gregory Mitchell, Cheslyn Paul, Athlee Phillips, Rano Kayser (burgemeesterskomiteelid vir paaie en vervoer), Adrian Hanse, Romeo Buys, Samuel Meshilinie en Gino Arends (instrukteur van die Bay Driving School). Foto: Werner Hills
Met breë glimlagte op hul gesigte en vars ink op hul nuwe leerlingrybewyse het ’n groep taxibestuurders die eerste stap gedoen om hulle as busbestuurders te bekwaam.
Altesaam 31 bestuurders het dié toets by die Uitenhage-verkeersdepartement geslaag met die oog daarop om as werknemers van die Nelson Mandelabaai se snelbusdiens agter die stuurwiel in te skuif.
Rano Kayser, burgemeesterskomiteelid vir paaie en vervoer, sê dié mylpaal toon die vordering wat die metro met sy geïntegreerde openbare vervoerdiens (IPTS) gemaak het sedert hy in Desember verlede jaar ’n memorandum van ooreenkoms met taxiverenigings gesluit het.
“Sommige van die begunstigdes het dalk net tot graad 7 of graad 8 skoolgegaan,” sê Kayser.
“Met dié opleiding neem ons hulle uit hul vorige omstandighede en bied aan hulle hoop en ’n toekoms.
“Met ’n kode 14-rybewys kan hulle mededingend wees en vragmotors ook bestuur. Ons gee hulle ’n visstok eerder as ’n vis.”
Die vier begunstigdes wat nie hul leerlingrybewyse ontvang het nie, sal ’n kans gegun word om die toets weer te doen.
Vir Gregory Mitchell (50), die taxibestuurder en -eienaar wat eerste uit die lokaal ge­stap het, was die toets maklik.
“Ek het al 15 jaar gelede my rybewys gekry en die padreëls bly dieselfde vir kode 14. Dit is die bestuurslesse self wat ’n aanpassing gaan wees, maar ek is reg daarvoor.”
Die snelbusdiens sal na verwagting teen einde Junie in werking tree nadat 144 taxi bestuurders opleiding ontvang het.
Kayser sê egter die skade wat verlede week gedurende betogings in Helenvale aan die IPTS-bane op Standfordweg aangerig is, moet nog bepaal word en herstelwerk sal dalk nodig wees.